'અરે ગાંડા, વિશ્વાસ ના હોય તો તને મોકલું શા માટે? વિભાકરે ટેબલ પરથી પોતાના મોબાઇલ હાથમાં લીધો. સ્ક્રીનશોટ દ્વારા ખૂનીનો સ્કેચ એણે મોબાઇલમાં પણ સાચવીને લઇ લીધો હતો. જયંતી સામે જોઇને એણે ખુલાસો કર્યો. 'હરિપ્રસાદને ગોળી મારનારનો સ્કેચ જોઇને તું ભડકી જઇશ. હરિપ્રસાદ મિશ્રા સાથે આપણે સ્નાન સૂતકનોય સંબંધ નથી પણ એને ગોળી મારનાર કોઇ ભાડૂતી હત્યારો છે કે એણે અંગત દુશ્માનવટમાં ખૂન કર્યું છે એ જાણવાનું બહુ મહત્ત્વનું છે.' એણે મોબાઇલનો સ્ક્રીન જયંતી સામે ધર્યો. 'આ બધી મહેનત કેમ કરું છું એ આ થોબડું જોઇને તને ખ્યાલ આવી જશે.'